Anton Salberg

Anton Andersen Salberg (født 7. mai 1867 på Røra i Nord-Trøndelag, død 5. juli 1930 i Levanger i Nord-Trøndelag) var en norsk sagbruksbestyrer, trelasthandler og politiker (H). Han var Levanger bys ordfører fra 1920 til 1922.

Han var sønn av gårdbruker Anders Johnsen Rise (Hofstad) og hustru Anne Olsdatter Oppem på Nordre Salberg på Røra. Han giftet seg i Levanger kirke i 1905 med Erlinga (Inga) Margrethe Waleur, datter av lensmann og gårdbruker Hans Peter Waleur på Bjørgan på Namdalseid.

Etter skogskolen ble 20 år gamle Salberg bokholder og kasserer ved kontoret til A/S Værdalsbruket på Verdalsøra. I 1903 ble han bestyrer ved brukets nye dampsag og høvleri i Levanger. Det nye sagbruket ble oppført etter at Verdalsraset vanskeliggjorde utskipningen fra dalføret. I 1903 ble Salberg også den første utenfor Jenssen-familien som eide aksjer i bruket. Fra april til oktober 1911 fungerte Salberg som disponent i A/S Værdalsbruket, og gikk deretter tilbake til stillingen som kontorsjef ved sagbruket i Levanger.

Etter 25 år i A/S Værdalsbruket etablerte han eget trelastfirma i Levanger i 1912.

Salberg var medlem av Levanger bystyre for Høyre fra 1913, medlem av formannskapet og ordfører fra 1920 til 1922. Han var medlem av representantskapet i Indherreds Aktie-Dampskibsselskab fra 1916 og styreformann fra 1925.

Referanser 

Ordførere i Levanger
Høyre-ordførere i Nord-Trøndelag
Norske bedriftsledere
Personer fra Inderøy kommune
Fødsler i 1867
Dødsfall i 1930